NATO rahupartnerlusprogramm

NATO rahupartnerlusprogramm (inglise keeles Partnership for Peace, PfP; otsetõlkes "Partnerlus rahu nimel") on Põhja-Atlandi Lepingu Organisatsiooni programm, mis on suunatud usalduse loomisele NATO ja teiste Euroopa ning endise Nõukogude Liidu riikide vahel.

"Partnerlus rahu nimel" on ka NATO praktilisele koostööle suunatud partnerlusprogramm, mis loodi eesmärgiga aidata programmis osalevail Kesk- ja Ida-Euroopa riikidel arendada demokraatiat, ümber korraldada ja üles ehitada oma riigi sõjalist struktuuri ning võimalust osaleda NATO juhitud rahuoperatsioonidel. Lisaks annab programm selle partnerriigile ka võimaluse arendada oma koostööd NATOga vastavalt oma prioriteetsetele koostöövaldkondadele. Programmil on 20 liikmesriiki.

Ajalugu
Programmi arutati esmakordselt Bulgaaria ühingus Novae ning seejärel pakkusid Ameerika Ühendriigid selle välja NATO kaitseministrite kohtumisel Saksamaal Travemündes 1993. aasta 20.–21. oktoobril. Ametlikult käivitus programm 10.–11. jaanuaril 1994 Brüsselis toimunud NATO tippkohtumisel. Ka Eestile esitati kutse programmiga liitumiseks ning 1994. aasta 3. veebruaril ühines Eesti rahupartnerlusprogrammiga.

1995. aasta 26. aprillil sai programmi liikmeks ka Malta, kuid 1996. aasta 27. oktoobril lahkus Malta oma neutraliteedi säilitamise nimel programmist. 2008. aasta 20. märtsil otsustas Malta oma liikmesuse taastada ning see kiideti heaks NATO sama aasta 3. aprillil toimunud Bukaresti tippkohtumisel.

2006. aasta 29. novembril Riias toimunud tippkohtumisel kutsuti rahupartnerlusprogrammiga liituma Bosnia ja Hertsegoviina, Montenegro ja Serbia.. Mainitud riigid liitusid programmiga sama aasta 14. detsembril.

Rahupartnerlusprogrammi kunagistest liikmetest neliteist (Albaania, Bulgaaria, Eesti, Horvaatia, Leedu, Läti, Montenegro, Poola, Põhja-Makedoonia, Rumeenia, Slovakkia ja Sloveenia, Tšehhi, Ungari) on nüüdseks NATO liikmed.

Allakirjutanud riigid

Praegused liikmed

Endised Nõukogude Liidu liiduvabariigid
  Armeenia (5. oktoober 1994)
  Aserbaidžaan (4. mai 1994)
  Gruusia (23. märts 1994)
  Kasahstan (27. mai 1994)
  Kõrgõzstan (1. juuni 1994)
  Moldova (16. märts 1994)
  Tadžikistan (20. veebruar 2002)
  Türkmenistan (10. mai 1994)
  Ukraina (8. veebruar 1994)
  Usbekistan (13. juuli 1994)
  Valgevene (11. jaanuar 1995)
  Venemaa (22. juuni 1994)

Endised Jugoslaavia riigid
  Bosnia ja Hertsegoviina (14. detsember 2006)
  Serbia (14. detsember 2006)

Euroopa Liidu liikmesriigid
  Austria (10. veebruar 1995)
  Iirimaa (1. detsember 1999)
  Malta (26. aprill 1995, 3. aprill 2008))
  Rootsi (9. mai 1994)

Euroopa Vabakaubanduse Assotsiatsiooni liikmed
  Šveits (11. detsember 1996)

Liikmeks püüdlevad riigid
 Küpros on ainus Euroopa Liidu liikmesriik, mis ei ole ei NATO ega rahupartnerlusprogrammi liige. Küprose parlament hääletas 2011. aasta veebruaris liikmesuse taotlemise poolt, kuid riigi president Dimítris Christófias pani otsusele veto, kuna see võiks takistada tema püüdlusi läbi rääkida Põhja-Küprose Türgi Vabariigiga, et saar demilitariseerida. NATO liige Türgi paneks kuni vaidlusaluse küsimuse lahendamiseni tõenäoliselt veto Küprose mis tahes katsele NATOga ühinemise suunal. Küprose 2013. aasta presidendivalimiste võitja Nícos Anastasiádes on öelnud, et ta kavatseb pärast ametisse asumist taotleda rahupartnerlusprogammi liikmesust.
 Kosovo esitas programmiga liitumise taotluse 2012. aasta juulis, kuid neli NATO liikmesriiki (Kreeka, Rumeenia, Hispaania ja Slovakkia) ei ole Kosovo iseseisvust tunnustanud ning ähvardavad blokeerida Kosovo osalemise programmis.

Endised liikmed

Riigid, kellest said NATO täisliikmed 1999. aasta 12. märtsil
  Tšehhi Vabariik (10. märts 1994)
  Ungari (8. veebruar 1994)
  Poola (2. veebruar 1994)

Riigid, kellest said NATO täisliikmed 2004. aasta 29. märtsil
  Bulgaaria (14. veebruar 1994)
  Eesti (3. veebruar 1994)
  Läti (14. veebruar 1994)
  Leedu (27. jaanuar 1994)
  Rumeenia (26. jaanuar 1994)
  Slovakkia (9. veebruar 1994)
  Sloveenia (30. märts 1994)

Riigid, kellest said NATO täisliikmed 2009. aasta 1. aprillil
  Albaania (23. veebruar 1994)
  Horvaatia (25. mai 2000)

Riigid, kellest said NATO täisliikmed 2017. aasta 5. juunil

 Montenegro (14. detsember 2006)

Riigid, kellest said NATO täisliikmed 2020. aasta 27. märtsil

 Põhja-Makedoonia (15. november 1995)

Riigid, kellest said NATO täisliikmed 2023. aastal 

  Soome (9. mai 1994)

Viited

Välislingid
 Rahupartnerlusprogammist
 Rahupartnerluse võrgustik

NATO